สั่งปูพรมแจก‘บัตรชาวนา’บอร์ดลั่นปีนี้ต้องได้4ล้านใบ
&#8220;ทนุศักดิ์&#8221; สั่ง ธ.ก.ส. ปูพรมแจกบัตรเครดิตให้เกษตรกร 5 ล้านใบ
30 ม.ค. 2556

“ทนุศักดิ์” สั่ง ธ.ก.ส. ปูพรมแจกบัตรเครดิตให้เกษตรกร 5 ล้านใบ 
นายทนุศักดิ์ เล็กอุทัย รมช.คลัง ประธานคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) กล่าวว่า คณะกรรมการ ธ.ก.ส ได้สั่งการให้ผู้บริหาร ธ.ก.ส. เร่งออกบัตรเครดิตเกษตรกรให้ครบ 4 ล้านใบ ภายในปี 2556 พร้อมทั้งให้พิจารณาออกบัตรเครดิตให้ครอบคลุมลูกค้าของ ธ.ก.ส. ทั้งหมด 5 ล้านรายโดยเร็ว
“ธ.ก.ส. รายงานว่าจะออกบัตรเครดิตเกษตรกรให้ได้ 4 ล้านใบ ภายในปี 2557 แต่คณะกรรมการเห็นว่าช้าไป จึงมีมติให้ทำภายในปีนี้เลย โดยไม่ต้องห่วงเรื่องงบประมาณ เพราะรัฐบาลจัดเตรียมไว้พร้อมแล้ว” นายทนุศักดิ์ กล่าว
ทั้งนี้ คณะกรรมการได้ให้ฝ่ายบริหารไปทำแผนการแจกบัตรเครดิตเกษตรกรมาเสนอคณะกรรมการใหม่ในที่ประชุมครั้งหน้า ในเดือน ก.พ. 2556
นายทนุศักดิ์ กล่าวว่า ธ.ก.ส.เสนอให้ขยายการใช้บัตรเครดิตซื้อสินค้าได้มากขึ้น โดยให้ซื้อสินค้าอุปโภคบริโภค เช่น สบู่ ผงซักฟอก แต่คณะกรรมการไม่เห็นด้วย เพราะเห็นว่าให้ใช้บัตรเครดิตซื้อปัจจัยทางการผลิต อาทิ ปุ๋ย ยาฆ่าแมลง เมล็ดพันธุ์พืช และน้ำมัน เหมาะสมอยู่แล้ว
มีรายงานว่าได้มีการจัดงบประมาณไว้รองรับการดำเนินการบัตรเครดิตไว้แล้ว 1,650 ล้านบาท
“เดิมทีงบประมาณ 1,650 ล้านบาท รัฐบาลเตรียมไว้ชดเชยดอกเบี้ยในการรูดซื้อสินค้าสำหรับบัตร 2 ล้านใบ แต่ ธ.ก.ส. สามารถเจรจากับทางร้านค้าให้เกษตรกรสามารถรูดซื้อสินค้าโดยปลอดดอกเบี้ย 5 เดือน แบ่งภาระดอกเบี้ย คือ ให้ร้านค้าช่วยรับภาระ 4 เดือน ธ.ก.ส.รับภาระ 1 เดือน ดังนั้นน่าจะนำเงินที่เตรียมไว้ 1,650 ล้านบาท มาเป็นค่าใช้จ่ายในการออกบัตรเพิ่มอีก 2 ล้านใบ เป็น 4 ล้านใบได้” นายทนุศักดิ์ กล่าว
ขณะเดียวกันนั้น คณะกรรมการ ธ.ก.ส. ได้กำชับให้ ธ.ก.ส.ขยายจำนวนร้านค้าที่ร่วมโครงการซึ่งมีอยู่ประมาณ 3,000 ร้านค้า เพิ่มอีกเท่าตัว หรือไม่ต่ำกว่า 6,000 ร้านค้า เพื่อให้เกษตรกรมีความสะดวกในการใช้จ่ายมากขึ้น สามารถนำบัตรเครดิตดังกล่าวไปรูดซื้อปัจจัยการผลิตพืชผลทางการเกษตรกับร้านค้าที่เข้าร่วมโครงการแบบปลอดดอกเบี้ยถึง 5 เดือน เพราะหากไม่มีบัตรเครดิต เกษตรกรต้องไปกู้เงินมาซื้อปัจจัยการผลิต หรือไปขอซื้อเชื่อปัจจัยการผลิตกับร้านค้าที่รู้จัก แล้วนำเงินมาคืนภายหลัง และร้านค้ามักจะคิดดอกเบี้ยแพงกว่าปกติ